Horiometría y horiométricu -a -o son neoloxismos iguaos pol equipu d'investigación del Proyectu ETLEN, coles palabres griegues hórion 'frontera, llende, raya' y métron 'midida'. La horiometría concíbese como un tipu de dialectometría, especializada nel midimientu d'una frontera llingüística. La dialectometría de Salzburgo mide diferencies mutues ente fales ensin preocupase de les fronteres, esto ye, ensin preocupase d'adscribir los trazos diferenciales a dominios o subdominios; éstos, y les fronteres ente ellos, son a descubrise depués como síntesis matemático-estadístiques visualizables en mapa. Pelo contrario, la horiometría básase na posibilidá d'ascribir xeotipolóxicamente a un dominiu o otru los trazos diferenciales que s'atopen na zona fronteriza o de transición. Gracies a esti métodu, ye posible determinar, en cada puntu xeográficu de la transición, la proporción de trazos d'un xeotipu y d'otru, y polo tanto, permite conocer con abonda precisión les característiques del continuum fronterizu.